নেতাজির মৃ্ত্যু নিয়ে তত্ত্বের শেষ নেই। ১৯৪৫-এর ১৮ আগষ্ট বিমান দুর্ঘটনায় নেতাজির মৃ্ত্যু হয়েছিল না হয়নি, তা এখনও প্রমাণিত নয়। কেউ মানেন তিনি মারা গিয়েছিলেন, কেউ মানেন না। ভারত সরকারের ক্ল্যাসিফায়েড বা গোপন নথি প্রকাশ্যে নিয়ে আসার ক্ষেত্রেও গড়িমসি চলছে বহু বছর। বিদেশী রাষ্ট্রের সঙ্গে সম্পর্ক খারাপ হয়ে যাওয়ায় অজুহাতে তথ্য গোপন করে রেখেছিল কেন্দ্রীয় সরকার। 
নরেন্দ্র মোদী প্রধানমন্ত্রী হওয়ার পরে ২০১৬ সালে কিছু নথি প্রকাশ করেন, কিন্তু সরাসরি নেতাজির মৃত্যু-সংক্রান্ত কোনও নথি এখনও সামনে আসেনি। তবে কী নেতাজির মৃত্যু নিয়ে কংগ্রেস ও বিজেপি সরকারের নীতি একই?
এবার সেই বিতর্কে নতুন তথ্য সামনে আনলেন তৃণমূল সাংসদ সুখেন্দুশেখর রায়। তাঁর বক্তব্য, প্রতিরক্ষা মন্ত্রকের মহাফেজখানায় একটি বইয়ের পাণ্ডুলিপি রয়েছে। ইন্ডিয়ান ন্যাশানাল আর্মির ইতিহাস নিয়ে বইটি প্রকাশ করতে চেয়েছিল প্রতিরক্ষা মন্ত্রকের ইতিহাস বিভাগ। কিন্তু ১৯৫৩ সালে সেই বই প্রকাশের অনুমতি দেয়নি নেহরু সরকার। কারণ হিসেবে বলা হয়, এতে বিভিন্ন দেশের সঙ্গে সম্পর্ক খারাপ হবে।
দিল্লি হাইকোর্টের নির্দেশে, ২০১১ সালে মনমোহন সিংহ সরকারের আমলে আবার বইটি প্রকাশের জন্য বিদেশ মন্ত্রকের মতামত জানতে চাওয়া হয়। বিদেশ মন্ত্রকের নোটটি প্রকাশ করে সুখেন্দুর দাবি, তখন বিদেশ মন্ত্রক দ্বিচারিতা করে। একদিকে তারা বলে রাজনৈতিক ভাবে তাদের বইটি প্রকাশে কোনও আপত্তি নেই। অন্যদিকে, এটাও জানায় যে ১৯৫৩ সালে বিদেশ মন্ত্রক যে আপত্তি জানিয়েছিল তা আজও গ্রহণযোগ্য। পাণ্ডুলিপির ১৮৬ থেকে ১৯১ পাতায় নেতাজির বিমান দুর্ঘটনায় মৃত্যু নিয়ে যে তথ্য রয়েছে, তাতে নেতাজি যে বেঁচে গিয়েছিলেন সেই তত্ত্বেরই সমর্খন মিলবে। কিন্তু তাতে নেতাজির মৃত্যু সংক্রান্ত ঘটনার কোনও সমাধান হবে না।
আরও পড়ুন:—
নেতাজিকে নিয়ে ‘আজাদ গান বাহিনী’ আসানসোলে। দেখুন শাস্ত্রীয় সঙ্গীত ও রক মিউজিকের ফিউশন ভিডিও
মৃত্যুর আগে নৃশংস অত্যাচার করা হয় নেতাজির উপর, নতুন বইয়ে চাঞ্চল্যকর তথ্য
ঐতিহাসিক এই গাড়িটি এক বিখ্যাত বাঙালির! কাহিনি জানলে আপনি গর্বিত হবেন
বইটি কোনওদিনই প্রকাশিত হয়নি। বই প্রকাশ করার ব্যাপারে দিল্লি হাইকোর্টের রায়কে ডিভিশন বেঞ্চে চ্যালেঞ্জ জানায় কেন্দ্রীয় সরকার। নরেন্দ্র মোদী সরকারও সেই বই প্রকাশ করতে কোনও উদ্যোগ নেয়নি। সুখেন্দুশেখর রায় বলেন, ‘আমি এই নিয়ে রাজ্যসভায় সরকারকে প্রশ্ন করেছিলাম। আমায় জানানো হল, যেহেতু বিষয়টি আদালতে বিচারাধীন, তাই সরকার কিছু করতে পারছে না। এটি হাস্যকর যুক্তি। কেন্দ্রীয় সরকারই তো মামলা করেছিল। তারা কোর্টে গিয়ে যদি বলে তারা মামলা তুলে নেবে এবং বই প্রকাশ করবে, তা হলেই হয়ে যায়।’
বিদেশমন্ত্রক থেকে এই চিঠির ব্যাপারে কোনও প্রতিক্রিয়া এখনও পাওয়া যায় নি। অন্যদিকে, মোদী সরকার গত বছর থেকে নেতাজি-সংক্রান্ত গোপন নথি অনলাইনে প্রকাশ করতে শুরু করেছে। তবু ১৯৪৫ সালে নেতাজির মৃত্যু নিয়ে চাঞ্চল্যকর কোনও নথি এখনও সামনে আসেনি। 

 
তৃণমূল সাংসদ বলেন, ‘নেতাজিকে নিয়ে কংগ্রেস ও বিজেপি সরকারের অবস্থানের কোনও বদল নেই। আমি প্রধানমন্ত্রীকে এই ব্যাপারে চিঠিও লিখেছিলাম। কোনও উত্তর পাইনি। এবার আমি সাধারণ নাগরিক হিসেবে দিল্লি হাইকোর্টে জনস্বার্থ মামলা করব। আমি চাই নেতাজিকে নিয়ে আষাঢ়ে গল্পের সমাপ্তি ঘটুক।’   
সুখেন্দুশেখর রায় যে চিঠি প্রকাশ করেছেন:—

দেখুন ভিডিও:—